# Carles Camps Mundó

Carles Camps Mundó (Cervelló, Baix Llobregat, 8 de juliol de 1948) és un poeta català.

## Biografia

Des de ben jove, Carles Camps va tenir interès per la poesia de caràcter experimental. Després d'unes primeres provatures poètiques, a partir de finals de la dècada dels 60 i a començaments de la dels 70, es dedica a la pràctica de la poesia visual. El 1972 mostra la seva obra en aquest camp en una exposició de grup celebrada a la barcelonina Sala Gaspar. És la primera vegada que es mostra poesia visual a la capital catalana. Amb aquest grup format també per pintors i escultors, edita una col·lecció on apareixen les seves proses Trilogia del tret i Sis trets, el poema concret Variacions puntuals i el poema “collage” Habitar un paisatge. Participa en diverses col·lectives i els seus poemes apareixen en catàlegs i revistes. El 1981 mostra tota la seva obra poètica visual a la Fundació Miró i, com a catàleg, es publica la seva sèrie visual La columna. A partir de la dècada dels 1980 es dedica plenament a la poesia discursiva. Ha col·laborat amb Xavier Franquesa i Joan Hernández Pijoan en edicions d'art. Té publicats alguns poemes i proses en castellà, francès, portuguès i hongarès.
Participa, amb altres autors, en el XXXI Festival Internacional de Poesia de Barcelona al Palau de la Música, el 18 de maig de 2015, on publiquen alguns dels seus poemes:
   Aquest silenci poderós que m'anorrea.
   La mudesa absoluta
   que pugna amb les paraules
   per posseir-me, per apoderar-se'm,
   per concebre'm anònim.
   La negativa de la vida a prossegir-me
   (llàgrimes sense veu que plori).
   La mudesa absoluta de desneixe'm:
   la mudesa carnívora.
   Regust de frase morta.
   Aquesta pútrida alenada que em respira.
   Aquesta nosa buida.
   Talment el cor desfent-se'm.

## Obres

* Variacions puntuals (1972)
* Trilogia del tret (1972)
* Sis trets (1973)
* Habitar un paisatge (1973)
* La nuu. Contes de l'horitzó (1974), poemes visuals
* La columna (1981), poemes visuals
* Sis poemes (1981)
* L'Absent (1989)
* Lliçó de tenebres (1996)
* Dies de nit (1999)
* Un moviment quiet (2004)
* Llibre de les al·lusions (2004)
* Com els colors a la nit (2006), prosa
* El contorn de l'ombra (2007), VIII Premi de Poesia Parc Taulí 2006
* En nom de la paraula (2009)
* La mort i la paraula (2010), Premi Carles Riba de poesia 2009
* La figuració del(s) sentit(s) (2011), recull d'aforismes i reflexions al voltant de la llengua i la creació
* La runa de la veu (2013)
* L'Oració Total (2013), Premi Crítica Serra d'Or 2013
* Cap nom del món (2015)
* Elegia de l'origen (2017)
* El rastre d'uns escrits (2018), Premi Vicent Andrés Estellés 2017
* L'instant inexacte (2023)

## Referències

* 1 2 3 «Carles Camps Mundó». Gran Enciclopèdia Catalana. Barcelona: Grup Enciclopèdia Catalana.
* ↑ Camps Mundó, Carles; Rodés, Montserrat; Olds, Sharon; Simic, Charles; Lipska, Ewa. XXXI Festival Internacional de Poesia de Barcelona. Barcelona: Ajuntament de Barcelona. Institut de Cultura., 18-05-2015, p. 88. DL B. 12213-2015.
* ↑ «Carles Camps Mundó». Institució de les Lletres Catalanes. [Consulta: 24 abril 2014].
* ↑ «Fonalleras, Camps i Ibarz, guardonats amb el Premi Crítica Serra d'Or». Diari Ara. [Consulta: 30 abril 2014].

## Enllaços externs

* Carles Mundó Camps al "Qui és qui" de la Institució de les Lletres Catalanes.
* Carles Camps, premi Carles Riba amb "La mort i la paraula", entrevista de Josep Cuní a Els matins de TV3 (10.3.2010)
* Carles Camps Mundó: “Les capelletes són petites societats de socors mutus”, entrevista de Bernat Puigtobella a Núvol